**Αθήνα:** 13.06.2025

**Αρ. Πρωτ.:** 659

**ΔΕΛΤΙΟ ΤΥΠΟΥ**

**Ο Ι. Βαρδακαστάνης στη 18η Διάσκεψη των Κρατών Μερών της Σύμβασης του ΟΗΕ για τα δικαιώματα των ατόμων με αναπηρία: Ώρα να δράσουμε!**

Στη 18η Διάσκεψη των Κρατών Μερών της Σύμβασης των Ηνωμένων Εθνών για την προστασία των δικαιωμάτων των ατόμων με αναπηρία (CRPD), που διοργανώνεται κάθε χρόνο στην Νέα Υόρκη, πήρε μέρος ο πρόεδρος της **ΕΣΑμεΑ** **Ιωάννης Βαρδακαστάνης**, ως πρόεδρος της **Ευρωπαϊκής Συνομοσπονδίας Ατόμων με Αναπηρία (**[**EDF**](https://www.edf-feph.org/)**)**, το διάστημα 9-12 Ιουνίου.

Θέμα της φετινής Διάσκεψης: «Ενίσχυση της ευαισθητοποίησης της κοινωνίας για τα δικαιώματα και τη συμβολή των ατόμων με αναπηρία για την κοινωνική ανάπτυξη ενόψει της Παγκόσμιας Κοινωνικής Συνόδου Κορυφής».

Συμμετείχαν εκπρόσωποι των Κρατών Μερών (χώρες και περιφερειακοί οργανισμοί που επικύρωσαν τη Σύμβαση), οργανώσεις της κοινωνίας των πολιτών (όπως οργανώσεις ατόμων με αναπηρία), εμπειρογνώμονες σε θέματα δικαιωμάτων των ατόμων με αναπηρία (όπως ο Ειδικός Εισηγητής του ΟΗΕ για τα δικαιώματα των ατόμων με αναπηρία) και ακαδημαϊκοί.

[Για περισσότερες πληροφορίες επισκεφτείτε τον σύνδεσμο](https://www.edf-feph.org/18th-conference-of-state-parties-to-the-un-crpd/)

Ο κ. **Βαρδακαστάνης** συμμετείχε και μίλησε σε πολλές εκδηλώσεις και συναντήσεις.

Στις 9/6 ο πρόεδρος του EDF μίλησε στο **Civil Society Forum** για τις αλλαγές σε πολιτικό επίπεδο διεθνώς που επηρεάζουν την πρόσβαση στην εκπαίδευση, την εργασία, την υγεία και το δικαίωμα των ατόμων με αναπηρία να ζουν ανεξάρτητοι και να συμμετέχουν σε όλες τις πτυχές της ζωής: «*Δημιουργείται ένα κλίμα φόβου, μέσα στο οποίο οι οργανώσεις των ατόμων με αναπηρία μπορεί να μπουν στον πειρασμό να σιωπήσουν. Κι όμως, δε θα σιωπήσουμε. Θα μιλήσουμε. Πρέπει να συνεχίσουμε να υψώνουμε τη φωνή μας, πρέπει να συνεργαστούμε με άλλα κοινωνικά κινήματα, να υπενθυμίζουμε διαρκώς ότι η Σύμβαση δεν είναι απλώς μια σύσταση αλλά μια επιτακτική ανάγκη. Ήρθε η ώρα να προστατεύσουμε τα δικαιώματά μας. Είναι ώρα για δράση*». Ολόκληρη η ομιλία επισυνάπτεται.

Στις 10/6 ο κ. **Βαρδακαστάνης** συναντήθηκε με την **Αντιπροσωπεία της ΕΕ** στη Διάσκεψη. Τόνισε μεταξύ άλλων την επείγουσα ανάγκη μιας ισχυρής δεύτερης φάση της Στρατηγικής της ΕΕ για τα δικαιώματα των ατόμων με αναπηρία, με νέες εμβληματικές πρωτοβουλίες και δράσεις που να ανταποκρίνονται στην πραγματικότητα που αντιμετωπίζουν καθημερινά τα άτομα με αναπηρία, την ανάγκη για έναν νέο προϋπολογισμό της ΕΕ που θα αντανακλά τις θεμελιώδεις ευρωπαϊκές αξίες, με προτεραιότητα στη συμπερίληψη, τη συμμετοχή, την ανεξάρτητη διαβίωση και την προσβασιμότητα: «*Χρειαζόμαστε την Ε.Ε. και όλα τα Κράτη Μέλη της να ηγηθούν με το παράδειγμά τους, στηρίζοντας την εφαρμογή της Σύμβασης και το έργο του αναπηρικού* κινήματος». Ολόκληρη η ομιλία επισυνάπτεται.

Την ίδια ημέρα ο κ. Βαρδακαστάνης είχε επίσημη συνάντηση με την υπουργό για θέματα ατόμων με αναπηρία της Ιταλίας Alessandra Locatelli. Συζητήθηκαν μεταξύ άλλων: η Διάσκεψη για την ανασυγκρότηση και την ανάκαμψη της Ουκρανίας, η πρώτη υπουργική συνάντηση για την αναπηρία και την κοινωνική ένταξη στο πλαίσιο των G7, η Οδηγία για την ίση μεταχείριση της ΕΕ κ.α.

Στις 11/6 ο κ. **Βαρδακαστάνης** παρευρέθηκε στην επίσημη συνάντηση της **International Disability Alliance**, της οποίας είχε διατελέσει πρόεδρος, με **αντιπροσωπεία ευρωβουλευτών**. Συζητήθηκαν το τρέχον πολιτικό περιβάλλον ενάντια στις οργανώσεις της κοινωνίας των πολιτών, η επόμενη φάση της Στρατηγικής της ΕΕ για την αναπηρία, ο επόμενος προϋπολογισμός της ΕΕ, η εξωτερική δράση της ΕΕ κ.α.

Το μεσημέρι της ίδιας ημέρας ο κ. **Βαρδακαστάνης** μίλησε στην παράλληλη εκδήλωση που συνδιοργανώθηκε από το **Ευρωπαϊκό Κοινοβούλιο και τη UNICEF** «Από τη μάθηση στο βιοπορισμό: Πώς μπορούν η εκπαίδευση χωρίς αποκλεισμούς, η κατάρτιση και η απόκτηση δεξιοτήτων να οδηγήσουν στην απασχόληση των νέων με αναπηρία»;

«*Επιτρέψτε μου να ξεκινήσω με ένα στατιστικό στοιχείο: 33,5%. Αυτό είναι το ποσοστό των νέων με αναπηρία στην Ευρώπη που κινδυνεύουν από τη φτώχεια και τον κοινωνικό αποκλεισμό. Τώρα συγκρίνετε το ποσοστό αυτό με το 23,6% για τους συνομηλίκους τους χωρίς αναπηρία.*

*Αυτοί δεν είναι απλώς αριθμοί. Είναι η καθημερινή πραγματικότητα για εκατοντάδες χιλιάδες νέους Ευρωπαίους. Αντιπροσωπεύουν χαμένες δυνατότητες, περιττό αγώνα και, πάνω απ' όλα, μια αποτυχία των συλλογικών μας συστημάτων: της εκπαίδευσης, της απασχόλησης και της κοινωνικής υποστήριξης*», σημείωσε ο κ. **Βαρδακαστάνης**, τονίζοντας ότι αυτό που χρειάζεται άμεσα είναι «*εκπαιδευτικά συστήματα πραγματικά χωρίς αποκλεισμούς*». Οι μαθητές με αναπηρία να μαθαίνουν μαζί με τους συνομηλίκους τους στα ίδια περιβάλλοντα, με το υλικό και την υποστήριξη που χρειάζονται, στις μορφές που μπορούν να χρησιμοποιήσουν, είτε πρόκειται για τη γραφή Braille, είτε για κείμενα που διαβάζονται εύκολα, είτε για τη νοηματική γλώσσα. Κανένας δάσκαλος στην τάξη χωρίς εκπαίδευση για το πώς να υποστηρίζει τους μαθητές με αναπηρία. Να εντάξουμε την εκπαίδευση σε προσβάσιμες ψηφιακές δεξιότητες σε όλα τα επίπεδα της εκπαίδευσης για όλους τους μαθητές. Τα εναλλακτικά μοντέλα απασχόλησης να διασφαλίζουν τα βασικά εργασιακά δικαιώματα και τον κατώτατο μισθό και ότι αυτά υποστηρίζουν τη μετάβαση στην ανοικτή αγορά εργασίας. «Έχουμε τη γνώση. Και αυτό που χρειαζόμαστε τώρα είναι η πολιτική βούληση, η χρηματοδότηση και η επιτακτική ανάγκη για δράση», κατέληξε ο κ. Βαρδακαστάνης. Ολόκληρη η ομιλία επισυνάπτεται.

**Για περισσότερες πληροφορίες επικοινωνήστε με τον Πρόεδρο της Ε.Σ.Α.μεΑ. κ. Ι. Βαρδακαστάνη στο κινητό τηλέφωνο 6937157193.**

Τώρα μπορείτε να ενημερωθείτε για όλες τις εξελίξεις στο χώρο της Αναπηρίας στην ιστοσελίδα της Ε.Σ.Α.μεΑ.: [www.esaea.gr](http://www.esaea.gr/) ή [www.esamea.gr](http://www.esamea.gr/).

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |